als_Latn dik_Latn sag_Latn
Debati në tryezën BE-Shqipëri/ Nuk ka deklaratë të përbashkët, PD kërkon emrin e Metës si të akuzuar, PS s’pranonKryesore, Politikë Wednesday, March 18th, 2015
Gëzim Saliu
Zbardhet debati me dyer të mbyllura, replikat mes deputetëve të PD-së, PS-së dhe eurodeputetëve
Takimi i 8-të ndërparlamentar Shqipëri-BE përfundoi dje pa një deklaratë të përbashkët. Shkak për këtë janë bërë mosmarrëveshjet mes deputetëve të Partisë Demokratike dhe asaj Socialiste, ku nuk kanë munguar edhe replikat me eurodeputetët e PE-së. Në mbledhjen me dyer të mbyllura mësohet nga burime pranë dy partive se palët kanë qenë të tensionuara dhe në pjesën më të madhe të pikave të deklaratës së përbashkët nuk kanë pasur dakordësi. Demokratët kërkuan që në draftin e përbashkët, në pikën që parashikon rekomandimet për hetimet e hapura pas akuzave të Doshit, të vendosej emri i Ilir Metës si i akuzuari i tij. “Shumica nuk ishte dakord që të vendosej emri i Kryetarit të Kuvendit, por të vendosej emri përgjithësues i Kuvendit. Kjo është e padrejtë. Ç’lidhje kanë 140 deputetë?”, – deklaroi përfaqësuesi i opozitës në takimin Shqipëri-BE, Aldo Bumçi.
Takimi
Ndërsa demokratët këmbëngulën që në këtë deklaratë të përfshihen edhe çështje të tjera, si largimet nga administrata apo raste të korrupsionit, eurodeputetja e djathtë në Parlamentin Evropian, që kryeson delegacionin e PE-së në Tiranë, Macovei u ndal vetëm tek kërkesa e parë e PD-së, kur bëri thirrje të kihet kujdes me respektimin e parimeve të hetimit. “Ne bëjmë thirrje për hetim të pavarur dhe të paanshëm për akuzat e ngritura. Për ne është e rëndësishme që prokurori, gjyqtari të funksionojnë në mënyrë të pavarur, megjithëse e dimë që kjo është e vështirë si fillim, megjithatë ka gjithmonë një herë të parë. Kjo duhet të jetë e ardhmja, pra që gjyqësori të bëjë hetime të pavarura dhe paanshme. Po ashtu, është e rëndësishme që t’u drejtohemi të gjitha palëve me një mesazh: hetimet janë në vijimësi, akuzat janë duke u shqyrtuar, nuk ka ende një përfundim. Është e rëndësishme ta kuptojmë këtë, sepse nesër mund të ketë akuza për palën tjetër, ndaj duhet të mësohemi të respektojmë këto parime”, – tha ajo. Po ashtu kryesuesja e delegacionit të Parlamentit Evropian ka dhënë edhe një tjetër mesazh për partitë shqiptare. “Kjo është çështje që ne donim të arrinim tek rekomandimet. Ne u bëjmë thirrje të gjitha partive shqiptare që të jenë sa më të kujdesshme dhe të mos përfshijnë në listat e tyre të kandidatëve për këto zgjedhje vendore persona që kanë të shkuar kriminale”, – shtoi eurodeputetja. Ndërkaq zbatimi i marrëveshjes së plotë të 24 Dhjetorit për dekriminalizimin përfshihet në deklaratën e përbashkët të Macovei-t dhe Ballës e ndërsa opozita nuk pranoi të firmoste draftin. Ndërkaq mazhoranca për herë të parë dje ka artikuluar edhe një kohë të mundshme për çeljen e bisedimeve, ndërsa opozita e konsideron të vonuar këtë fazë. “Unë shpresoj që ecuria e mirë e procesit të reformave të marrë vlerësimin e radhës, pse jo në vjeshtë apo brenda këtij viti, me hapjen e procesit të bisedimeve për anëtarësim”, – tha Balla. Në përgjigje të tij, ligjvënësi i PD-së Bumçi theksoi: “Një vit nga marrja e statusit kandidat dhe nuk ka ende asnjë shpresë për hapjen e bisedimeve. Ky është një lajm shqetësues, një lajm i keq. Të gjithë prisnim që Shqipëria të bënte përpara. Duket që mënyra se si ka qeverisur kjo shumicë nuk e bën këtë gjë të mundur deri më sot”.
Dreka 8 mijë euro/ Ndocaj publikon fotot me Ramën dhe deputetët e PS-së: Kryeministri, bukëshkalë që të pret në besë
Kandidati i PS-së në zgjedhjet e 23 qershorit për rrethin e Lezhës, Eduard Ndocaj, publikoi dje të tjera fakte për të vërtetuar shpenzimet marramendëse që ai pretendon se ka bërë për kupolën e PS. Duke shfaqur fotot e një dreke në Milano, me kryetarin e PS-së, Edi Ramën, në fushatën e 23 qershorit dhe disa deputetë, si Taulant Balla, Arben Ahmetaj, Blendi Klosi e Artan Gaçi, Ndocaj bëri të ditur se vetëm kostoja e saj kishte shkuar 8 mijë euro. “Koha ikën, por faktet mbeten fakte. Njeriu më i ligë për ne veriorët pas atij që shkel amanetin është bukëshkali, ai që i hanë bukën dikujt dhe pastaj e pret në besë pas shpine. Kjo mund të thuhet për Ramën dhe drejtuesit kryesorë të PS. Në këto foto janë edhe njerëzit që i rrinin mbrapa në atë kohë Ramës, ai i quante stafi i tij, por shumica prej tyre nuk kishin as lekë për bileta. Kjo drekë e ofruar nga unë (vëllezërit Ndocaj) ka kushtuar 8 mijë euro. Ky është vetëm ajsbergu i kontributit tim për PS e Ramën, të cilën dolën bukëshkelës”, – shkruan ai në faqen e tij në “Facebook”. Sipas Ndocajt, për të gjitha shpenzimet e tij ka qenë në dijeni edhe kryesuesja e listës së PS në Lezhë, Mimi Kodheli, për të cilën ai thotë se ajo ka qenë përfituese direkte e këtyre parave. PS e Lezhës dhe njëri nga deputetët e saj, Arben Ndoka, reaguan duke i përgënjeshtruar deklaratat e tij dhe duke thënë se Ndocaj nuk ka qenë asnjëherë anëtar i PS. Pas deklaratës së PS në Lezhë se ai nuk ka qenë pjesë e anëtarësisë, Ndocaj tha se atij i ishte kërkuar nga PS që të sponsorizonte në fushatë, “për t’i bërë ballë LSI-së, e cila erdhi me thasë me para të pista”.
Deputeti i PD-së/ Bumçi zbardh takimin BE-Shqipëri: Ja çfarë refuzoi mazhoranca në deklaratë
Deputeti i PD-së, Aldo Bumçi, në një komunikim nga Kryesia e Kuvendit në përfundim të takimit të Komitetit të Stabilizim-Asocimit deklaroi se Shqipëria ndodhet mbrapa në rrugën e integrimit evropian dhe për këtë ka bërë përgjegjëse qeverinë aktuale. Deputeti demokrat ka bërë të ditur se gjatë takimit, opozita ka ngritur një seri shqetësimesh që fillojnë me mosrespektimin e të drejtave të njeriut dhe vijojnë me mungesën e vullnetit politik për të luftuar krimin e organizuar dhe vazhdimin e shkarkimeve në administratë. Më tej, Bumçi ka prezantuar edhe pikat për të cilat mazhoranca nuk ka rënë dakord. “Mazhoranca nuk pranoi që në procesin e dekriminalizimit të përfshihet edhe Ilir Meta, si person i akuzuar nga një deputet i mazhorancës për organizimin e vrasjes së dy deputetëve”, – theksoi deputeti i PD-së. Më tej ai bëri të ditur se palët nuk ranë dakord që çështja e shkarkimeve në administratë të përfshihet në konkluzionin e takimit. Nga ana tjetër Bumçi tha se edhe reforma në drejtësi ishte një tjetër pikë që nuk hasi në konsensusin e palëve. “Reforma në drejtësi, që është dhe më e rëndësishmja, po bëhet në mënyrë të njëanshme. Pyetja është: ç’problem ka mazhoranca me misionin Euralius dhe Komisionin e Venecias, pse nuk i përfshin?”, – deklaroi deputeti i PD-së.
Mblidhet sot/ Komisioni për Dekriminalizimin, PD do kërkojë ekspertizën e Komisionit të Venecias
Komisioni për Dekriminalizimin pritet të mblidhet ditën e sotme në orën 12:00 pasi takimi i djeshëm u shty për shkak të angazhimit të anëtarit të këtij komisioni Balla në tryezën e 8-të ndërparlamentar Shqipëri-BE. Në mbledhjen e sotme të komisionit që drejtohet nga deputeti demokrat Oerd Bylykbashi pritet të përcaktohet plani i punës si dhe të caktohen ekspertët të cilët do të ndjekin këtë proces ligjor. Plani parashikohet të jetë i fokusuar në rekomandimet e deputetëve të komisionit, ndërsa pritet që në këtë mbledhje të kërkohet edhe ekspertiza e Komisionit të Venecias për procesin e dekriminalizimit. Ndërkohë pavarësisht se opozita ka braktisur punimet e Komisioneve duke vënë në qendër të betejës së saj kërkesën për dorëheqjen e Kryeparlamentarit Meta, pritet që sot të jetë në mbledhje. Ky vendim vjen pasi dekriminalizimi i Kuvendit dhe administratës është cilësuar si prioritet i PD-së dhe ishte pikërisht forca më e madhe opozitare që këmbënguli për shumë muaj deri sa u arrit marrëveshja me ndërhyrjen e ndërkombëtarëve për të bërë të mundur ngritjen e këtij komisioni.
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn